‘सार, आं जेबो मिथिया सार… सोरखौ लेंहर नांगौ सोरखौ मानांगौ। बेखायनो नोंसोरनाव सोंनोसो आं फैदोंमोन सार।‘ थुफ्रानि खोथायाव लोगो लोगोनो पुलिस-सिआरपिफोरा जायगाखौ बेंखन जोबबाय। पुलिसनि गाहाइ सासेआ 104आव खौरांखौ जनाय हरनानै थुफ्राया बहा थायो, मा मावो गासिब्बो सोंजोबबाय। पुलिसनि सोंनायाव थुफ्राया गाव थानाय थंखौल’ खोथाबाय नाथाय गाव सोरनाव मा मावो बेनि ज़ेबो खोथा बुंथिना लायाखिसै। बुंथिना लानाय मोनब्ला गाव मावनाय माहाजोननि नखरआबो ‘कवारेन्टाइन’ खालाम जागौमोन। जिबा दिननि उनावबो मोननो गोनां रांखौ थुफ्राया मोननाय नङामोन। बेखौ साननानैनो थुफ्राया जेरावबो ज़ेबो मावा होननानै खोथाना लाबाय।  पुलिसफोरा थुफ्राखौ लोगोयाव लांनानै न’खौ संहैखाबाय। दसे उनाव 104नि गारिजों लोगोसे एम्बुलेन्स गारिबो सौफैबाय। बेरामनि सन्देरथि गोहोखौ होबथानो हानाय मुखा आरो मोदोम-मोखा ग्लोम जानाय जरखा खसाब गाननानै साब्रैसो नार्सफोरा गारिनिफ्राय ओंखारनानै थुफ्रानि देहानि ‘टेम्पारेसार’खौ आनजाद नायबाय। बे समाव थुफ्रानि लोमजानाया गोसायानो जाबायमोन। लोगो लोगोनो थुफ्राखौ एम्बुलेन्स गारियाव दैखांबाय। एम्बुलेन्स, 104नि गारि आरो पुलिसनि गारि नुनानै बिसि लम्बारि आरो रैमालिजों गोमोनाय आरो गिनायजों गाबनो हमबाय। थुफ्रानि भारा न’खौ ‘कवारेन्टाइन’ खालामबाय। थुफ्राया गारि सिंनिफ्रायनो नुहुरबाय मानसिफोरा गोजाननिफ्राय सोरगिदिं थानानै बिसोरखौ नायहर गासिनो दं। हरखाब बिनि नोजोराव गला बिगोमायाबो गोलैबाय। गला बिगोमानि मोखाङा सोम सोम। थुफ्राया सानबाय …’बाखियै बेसाद लांनायनि रांखौ मोना जाजानो गिनानैसो मोखां सोम सोम ना आंनिफ्राय रांखौ मोनफ्लाङैनि थाखायसो सोम सोम ?’मिनिस्लु जायो थुफ़्राया। बिसि लम्बारिमोनि गाबलाय-खुलाइ जानायखौ नुहुरदोंब्लाबो दुखु मोनाखै थुफ्राया। गथ’ सानैखौ मोखां सोम सोम गाबफानाय नुनानैसो बिनि गोसोयाव गाबखांनाय फैदोंमोन। नाथाय राहा गैया संसाराव थांना थानोब्ला माखासे गोसोनि गांनाय-लुबैनायखौ एनगार नांगौ जायो। दिनै थुफ्रायाबो जोबथा राहाखौ ‘कवारेन्टाइन’खौनो हास्थायदोंमोन आरो दा बेखौनो मोनमारबाय। दसे उनाव थुफ्राखौ एम्बुलेन्स गारियाव दैखांनानै देहा फाहामसालियाव लाना थांनायसै।